Foto's: En die nuwe Mej. SA is… | Maroela Media
Mej. Suid-Afrika 2019, Zozibini Tunzi. (Foto: Miss SA)
Zozibini Tunzi (25) is Vrydagaand tydens 'n glansryke geleentheid by Time Square in Pretoria as Mej. Suid-Afrika 2019 gekroon.
Dit het behoorlik 'n naelbyt-stryd geraak nadat Tunzi, Kgothatso Dithebe, Sasha Lee Olivier, Eloïse van der Westhuizen en Nompumelelo Maduna as die top-vyf aangewys is.
Olivier (26) is as eerste prinses aangewys en sal die titel as Mej. Suid-Afrika oorneem indien Tunzi om watter rede ook al nie verder haar pligte as Mej. SA kan uitvoer nie.
Die gehoor was op hul voete toe ‪Tamaryn Green haar kroon aan Tunzi oorhandig het. Tunzi het gesukkel om die trane van blydskap terug te hou toe haar naam uitgelees is en die asemrowende kroon op haar kop geplaas word.
Catriona Gray, Mej. Heelal 2018 en een van die beoordelaars, op die verhoog saam met Bonang Matheba, aanbieder van Mej. SA 2019. (Foto: Miss SA)
Die kroon, genaamd Buhle, is deur die plaaslike juweliersontwerper Johan Louw ontwerp en deur "die skoonheid van 'n reënboog" geïnspireer. Die kroon bevat meer as 2 500 sirkonium-stene wat altesaam 182 karaat weeg.
Behalwe die pragtige kroon ontvang Tunzi ook R1 miljoen kontant, asook 'n reeks ander pryse onder meer die gebruik van 'n luukse woonstel in Sandton tydens haar tyd as Mej. SA, 'n splinternuwe Mercedes Benz-motor, skoene en klere, asook naelsorg, haarsorg en tandheelkunde-behandelings vir die volgende jaar. Olivier ontvang 'n kontantprys van R250 000 en elk van die 16 finaliste ontvang R25 000.